Soet amandel olie | Dion se gedagtes
Soet amandel-olie verleen ‘n heerlike rykheid en amper sy-sagte gevoel aan jou seepborrels. Dis sag op jou vel en baie kondisionerend wat dit ideaal maak vir sensitiewe veltipes. Dit klink ook sommer ryk en lekker (nie die koffie-verromer nie!); jou seep se aantrekkingskrag word sommer verhoog as mense opmerk dat dit “sweet almond oil” bevat!
Die olie is geneig om die seep ietwat sag aan die begin te hou, veral as dit gebruik was in die hoofmengsel, maar dit word mettertyd harder soos dit kuur, veral as jy dit saam met ander “harder” olies soos klapper- of palmolie gebruik het. Dis ook redelik duur, wat dit onprakties maak in die hoofmengsel, so ek sou voorstel dat amandel-olie meer gebruik word om jou seep te supervet tydens verseping.
Amandel-olie se eienskappe in seepmaak:
Kondisionerend – Ja, ja en ja!
Hardheid – Nee (in hoofmengsel)
Soos genoem gebruik ek dit meestal om my mengsel te supervet tydens verseping. Dit verseker dat meeste van die goeie eienskappe van die olie in die seep agterbly en nie opgelos word in die chemiese reaksie nie. Ek sou nie meer as een eetlepel vol per 500g hoofmengsel byvoeg nie, selfs minder. Met diè olie moet jy altyd in gedagte hou – ‘n bietjie loop ‘n ver pad!